Siiski väärib enam tähelepanu itaallaste mäng. Nad tulid MM-ile raskes seisus, sest kodune jalgpallielu oli räsitud kokkuleppemängude skandaalist, kuid Marcello Lippi juhitud saapamaa tiim suutis end tippturniiriks igati kokku  võtta.    Meeskonna kaitse oli ehitatud ümber väravavaht Gianluigi Buffoni ja kaptenist kaitsja Fabio Cananvaro. Nad näitasid suurepärast taset, sest terve turniiri jooksul löödi Itaaliale vaid kaks väravat - üks oli omavärav ja teine penaltist. Keskväljal hoidsid korda Andrea Pirlo ja Gennaro Gattuso ning äärtel toimetasid Gianluca Zambrotta ja Fabio Grosso.    Oma neljandal MM-valikturniiril pärast taasiseseisvumist osales ka Eesti jalgpallikoondis. Kolmandas valikgrupis tehti läbi aegade  edukaim sooritus, kui 12-st mängust koguti 17 punkti ning saavutati Portugali, Slovakkia ja Venemaa järel ning Läti, Liechtensteini ja Luksemburgi ees neljas koht.    Kahel korral alistati kääbusriigid Liechtenstein ja Luksemburg ja positiivsesse bilanssi jõuti ka Lätiga - võõrsilt naasti 2:2 viigiga ja kodus saadi esmakordselt pärast 1940. aastat lõunanaabritest 2:1 jagu. Väärtuslik saavutus oli ka kodus tehtud 1:1 viik Venemaaga.    Finaalturniir peeti Saksamaal ning kodumeeskond sai  traditsiooniliselt asetuse A-alagruppi, kust mindi suhteliselt lihtsalt kolme võiduga kaheksandikfinaali. Duellis teisele kohale sai otsustavaks avavoor, kui Ecuador võitis 2:0 Poola. Alagrupi viimaseks jäi kolm mängu kaotanud Costa Rica.    B-grupis oli sakslaste vana vaenlane Inglismaa üle nii Paraguaist kui Trinidad ja Tobagost ning grupi esikohaks piisas viimases voorus viigist Rootsiga. Just rootslased saidki teisena edasi tänu 1:0 võidule Paraguai üle.    Neli aastat varem  ebaõnnestunud ja alagruppi pidama jäänud Argentina oli Saksamaal heas hoos. Kõigepealt võideti 2:1 Elevandiluurannik ja seejärel purustati 6:0 Serbia ja Montenegro. Viimases voorus tehti 0:0 Hollandiga, kes samuti oli kaks esimest mängu võitnud, kuid tänu paremale väravate vahele läks esimesena edasi Lõuna-Ameerika meeskond.    D-grupis õigustas favoriidistaatust Portugal, kes alustas küll võrdlemisi tagasihoidliku 1:0 võiduga Angola üle, kuid alistas siis Iraani 2:0 ja Mehhiko 2:1. Teisena jõudis  kaheksandikfinaali Mehhiko.    Hilisem maailmameister Itaalia võitis E-alagrupi, olles parem Ghanast ja Tšehhist ning tehes 1:1 viigi USA-ga. Teisena läks 16 hulka ainsa Aafrika meeskonnana Ghana, kes alistas Tšehhi 2:0 ja USA 2:1.    Tiitlikaitsja Brasiilia valitses F-alagruppi. Avamängus võideti 1:0 Horvaatia, siis 2:0 Austraalia ja lõpuks 4:1 Jaapan. Austraaliale piisas teiseks kohaks viimase vooru 2:2 viigist Horvaatiaga.    G-alagrupis suutis Šveits mängida avamängu 0:0 viiki  Prantsusmaaga ning seejärel võideti 2:0 Togo ja sama tulemusega ka Lõuna-Korea. Prantslased ei saanud kolme punkti ka teises mängus, kui Lõuna-Koreaga tehti 1:1, kuid edasipääsu tagasid hilisemad finalistid viimase vooru 2:0 võiduga Togo üle.    H-alagrupis näitas võimu Hispaania, olles 4:0 parem Ukrainast, 3:1 Tuneesiast ja lõpus juba edasipääsu kindlustatuna 1:0 Saudi Araabiast. Ukrainlased suutsid avamängu suurest kaotusest toibuda ja 4:0 võit Saudi Araabia ning 1:0 võit Tuneesia üle viisid  Ida-Euroopa meeskonna 16 sekka.    Kaheksandikfinaalides eriti midagi üllatavat ei juhtunud ja alagrupi võitjatest pääsesid edasi kõik peale Hispaania ja Šveitsi. Hispaanlased jäid 1:3 alla Prantsusmaale ja Šveits 0:0 lõppenud kohtumise järel penaltitega Ukrainale. Seejuures ei tabanud Kesk-Eurooplaste kolmest lööjast ükski. Tuline heitlus oli ka Portugali 1:0 võidumängus Hollandi üle, kus kohtunik Valentin Ivanov näitas kokku nelja punast ja hulganisti kollaseid kaarte.    Veerandfinaalidest  olid pingeliseimad Saksamaa - Argentina ja Inglismaa - Portugali kohtumine, kus paremus selgitati alles penaltiseerias. Nelja sekka jõudsid Saksamaa ja Portugal. Prantsusmaa lükkas 1:0 võiduga konkurentsist tiitlikaitsja Brasiilia ja Itaalial ei olnud probleeme Ukraina võitmisega 3:0.    Poolfinaalis lõppes kodumeeskonna Saksamaa teekond, kui lisaaja lõpus lasti Itaalial lüüa endale kaks väravat ja 0:2 see mäng ka kaotati. Prantsusmaa viis Portugali vastu finaali Zinedine Zidane'i 33. minuti värav  penaltipunktilt.    Finaalis läks Prantsusmaa taas Zidane'i penaltiga seitsmendal minutil ette, aga Materazzi viigistas nurgalöögist tosin minutit hiljem. Rohkem väravaid ei löödud ja penaltiseerias ei eksinud ükski itaallane, kuid prantslastele sai saatuslikuks David Trezeguet' eksimus.